রয়্যাল আর্সেনাল
রয়্যাল আর্সেনাল (ইংরেজি: The Royal Arsenal), আদিনাম উলউইক ওয়ারেন (Woolwich Warren), ব্রিটেনের একটি প্রাক্তন গোলাবারুদ ভাণ্ডার। এটি অস্ত্র ও গোলাবারুদ উৎপাদন এবং বিস্ফোরক গবেষণার কাজে ব্যবহৃত হত। লন্ডনের দক্ষিণ-পূর্বে উলউইখে টেম্‌স নদীর দক্ষিণ তীরে এটি অবস্থিত ছিল। ১৬৭১ সালে ৩১ একর জায়গা জুড়ে এটিকে নির্মাণ করা হয়। ১৬৯৫ সালে এখানে একটি অস্ত্র পরীক্ষাগার যুক্ত করা হয় (যার নাম ছিল রয়্যাল ল্যাবরেটরি) এবং ১৭১৭ সালে একটি বন্দুক নির্মাণ কারখানাও স্থাপন করা হয় (রয়্যাল ব্রাস ফাউন্‌ড্রি)। ১৭৭৭ নাগাদ এর আয়তন বেড়ে ১০৪ একরে গিয়ে দাঁড়ায়। এর কিছুদিন পরেই কয়েদিদের কাজে লাগিয়ে এটির চারপাশে ২.৫ মাইল লম্বা আট ফুট উঁচু ইটের প্রাচীর নির্মাণ করা হয়। ১৮০৪ সালে প্লুমস্টেড রোডের কাছে প্রাচীরটির উচ্চতা বাড়িয়ে ২০ ফুট, এবং বাকী অংশগুলির উচ্চতা ১৫ ফুট করা হয়। ১৮১৪-১৮১৬ সালে কয়েদিদের শ্রম ব্যবহার করে পূর্ব পাশে একটি খাল খনন করা হয়।